Ágætur seinni hálfleikur tryggði sigur í Hólminum / A good team win against Snæfell Home / Meistaraflokkur / Ágætur seinni hálfleikur tryggði sigur í Hólminum / A good team win against Snæfell Ágætur seinni hálfleikur tryggði sigur í Hólminum / A good team win against Snæfell Í blíðuveðri og rennifæri brunaði Selfossliðið vestur í Stykkishólm sl. sunnudag í leik gegn Snæfelli í 1. deild karla . Fátt var um varnir í fyrri hálfleik og skoruð 105 stig en í síðar hálfleik rankaði Selfossliðið upp úr rotinu , vann öruggan sigur , 81 - 104 , og færði sig um leið aftur upp í 5. sæti deildarinnar . Nokkur skörð voru hoggin í skildi beggja liða . Snæfell saknaði nokkurra leikmanna , sérstaklega miðherja síns og einnig „ spilandi “ þjálfara sem hægt gengur að fá fyrir leikheimild . Selfoss leikur sömuleiðis án þriggja leikmanna sem eru meiddir . En bæði lið byrjuðu samt sem áður með fimm inná . Fyrri hálfleikurinn var jafn , liðin í vöruskiptum með körfur og ekki mikill vilji sjáanlegur til að herða að andstæðingnum , sannkölluð aðventustemmning sveif yfir vötnum , mannkærleikur og allir voru góðir við alla . Snæfell leiddi 53 - 52 í hálfleik . Selfoss hóf seinni hálfleikinn betur , skoraði 8 fyrstu stigin og tók forystuna , og lét hana ekki af hendi það sem eftir lifði leiks . Munurinn var þetta 5 - 10 stig úr þriðja fjórðung , staðan við lok hans 65 - 74 . Í lokafjórðungnum breikkaði bilið smám saman , úrslit seinni hálfleiks 28 - 52 og niðurstaðan því 23 stiga sigur Selfyssinga , 81 - 104 . Hinn sænski Anders Adersteg var allt í öllu hjá Snæfelli , mjög lipur og skemmtilegur leikmaður með fjölbreyttar hreyfingar og mjúkar í teignum . Hann lék allar 40 mín. og skoraði 28 stig , tók 7 fráköst og gaf 4 stoðsendingar . Aron Hinriksson ( 19 ) , Benjamín Kristjánsson ( 12 ) og Eiríkur Sævarsson ( 9 ) komu næstir í stigaskori . Tíu af ellefu leikmönnum Selfoss komust á blað í stigaskori . Þar fór fremstur Christian Cunningham með 29 stig og 93% skotnýtingu , en hann bætti við 16 fráköstum og 3 vörðum skotum , 44 í framlag . Snæfellingar voru skiljanlega í mestu vandræðum að verjast honum í teignum , hann tróð yfir mann og annan og sýndi litla kurteisi hvað það varðar . Christo var fljótt kominn í villuvandræði og sat nokkuð af þeim sökum , náði þó 27 mínútum . Kristijan Vladovic hélt áfram að skreyta tölfræðiblaðið sitt , 23 stig ( 53% skotnýting ) , 4 fráköst , 9 stoðsendingar , 5 stolnir og 31 framlagspunktur . Hvaða lýsingarorð eru hæfileg yfir svona tölur hjá tvítugum strák ? Svavar Ingi skilaði góðu búi , 10 stig og 4 fráköst á 15 mínútum og Sveinn Hafsteinn lýsti upp Fjárhúsið með skínandi leik og 10 stigum . Rhys gerði vel með 6 fráköstum og 9 stigum , og Alex sömuleiðis , 6 frk. og 6 stig . Þeir alnafnar , Arnórar Bjarkar , skoruðu báðir 6 stig , Sigmar Jóhann 3 og Páll Ingason 2 . Selfoss hafði , eins og gefur að skilja , betur í flestum tölfræðisamanburði . Mjög hallaði þó á okkar menn frá dómaranna hendi , villurnar 16 - 26 , og sem fyrr er vítanýting Selfossliðsins fyrir neðan allar hellur , aðeins 61% . En ritari var sáttur , eftir viðkomu hjá Sveini Arnari & co . í Skúrnum , að aka áleiðis heim „ með sigur á bakinu “ , eins og íþróttafréttamenn orða það . Og Selfoss „ situr í 5. sæti “ deildarinnar , svo enn sé vitnað í þá ágætu málfarsráðunauta .